Subject: ~{RW~}

From: [email-masked] (MINGHUI WANG)
Date: 4 Oct 1993 20:11:52 -0400

《易经》第十三卦             同人        天火同人       乾上离下  

　　同人：同人于野，亨。 利涉大川，利君子贞。

彖曰：同人，柔位得中，而应乎乾，曰同人。同人曰，同人于野，亨。而
      利涉大川，乾行也。 文明以健，中正而应，君子正也。 唯君子为
      能通天下之志。

象曰：天与火，同人；君子以类族辩物。
      
　　初九：同人于门，无咎。
　　象曰：出门同人，又谁咎也。

　　六二：同人于宗，吝。
　　象曰：同人于宗，吝道德也。

　　九三：伏戎于莽，升于高陵，三岁不兴。
　　象曰：伏戎于莽，敌刚也。 三岁不兴，安行也。

　　九四：乘其墉，弗克攻，吉。
　　象曰：乘其墉，义弗克也，其吉，则困而反则也。

　　九五：同人，先号啕而后笑。 大师克相遇。
　　象曰：同人之先，以中直也。 大师相遇，言相克也。

　　上九：同人于郊，无悔。
　　象曰：同人于郊，志未得也。

                                 同人卦终