Subject: ~{@k~}

From: [email-masked] (MINGHUI WANG)
Date: 10 Oct 1993 13:14:29 -0400

《易经》第三十卦             离          离为火         离上离下

　　离：离，利贞亨。 畜牡牛，吉。

彖曰：离，丽也；日月丽乎天，百谷草木丽乎土，重明以丽乎正，乃化成
      天下。 柔丽乎中正，故亨；是以畜牡牛吉也。

象曰：明两作离，大人以继明照于四方。
      
　　初九：履错然，敬之无咎。
　　象曰：履错之敬，以辟咎也。

　　六二：黄离，元吉。
  　象曰：黄离元吉，得中道也。

　　九三：日昃之离，不鼓缶而歌，则大耋之嗟，凶。
　　象曰：日昃之离，何可久也。

　　九四：突如其来如，焚如，死如，弃如。
　　象曰：突如其来如，无所容也。

　　六五：出涕沱若，戚嗟若，吉。
　　象曰：六五之吉，离王公也。

　　上九：王用出征，有嘉折首，获其匪丑，无咎。
　　象曰：王用出征，以正邦也。

                                 离卦终