Subject: ~{RC~}

From: [email-masked] (MINGHUI WANG)
Date: 9 Oct 1993 22:37:47 -0400

《易经》第二十七卦           颐          山雷颐         艮上震下 

　　颐：颐，贞吉。 观颐，自求口实。

彖曰：颐贞吉，养正则吉也。 观颐，观其所养也； 自求口实，观其自养
      也。 天地养万物，圣人养贤，以及万民；颐之时大矣哉！

象曰：山下有雷，颐；君子以慎言语，节饮食。
      
　　初九：舍尔灵龟，观我朵颐，凶。
　　象曰：观我朵颐，亦不足贵也。

　　六二：颠颐，拂经，于丘颐，征凶。
  　象曰：六二征凶，行失类也。

　　六三：拂颐，贞凶，十年勿用，无攸利。
　　象曰：十年勿用，前大悖也。

　　六四：颠颐吉，虎视眈眈，其欲逐逐，无咎。
　　象曰：颠颐之吉，上施光也。

　　六五：拂经，居贞吉，不可涉大川。
　　象曰：居贞之吉，顺以从上也。

    上九：由颐，厉吉，利涉大川。
　　象曰：由颐厉吉，大有庆也。

                                 颐卦终